钦定古今图书集成/明伦汇编/皇极典/第216卷 > 辽
## 钦定古今图书集成/明伦汇编/皇极典/第216卷 > 辽

### 太祖以唐咸通十三年生有梦日之祥

按《辽史太祖本纪》：“太祖，德祖皇帝长子，母曰宣简皇
后萧氏，唐咸通十三年生。初，母梦日堕怀中，有娠，及
生，室有神光异香，体如三岁儿，即能匍匐。祖母简献
皇后异之，鞠为己子。”

### 太宗以唐天复二年九月甲子生有神光之异以生日为天授节

按《辽史太宗本纪》，“太宗，太祖第二子，母淳钦皇后萧
氏。唐天复二年生，神光异常，猎者获白鹿白鹰，人以
为瑞。天显三年九月，有司请以上生日为天授节。冬
十月甲子天授节，上御五鸾殿，受群臣及诸国使贺。”

按《礼志》：皇帝生辰朝贺仪：“臣僚国使班齐，皇帝升。”

殿坐。臣僚使副入，合班称贺，合班出，皆如皇太后生
辰仪。中书令、北大王奏“诸道进奉表目”，教坊起居，七
拜。臣僚东西门入，合班再拜。赞进酒，班首上殿进酒，
宣徽使宣答，群臣谢宣谕，分班奏乐。皇帝卒饮，合班
班首下殿，分班出，皆如正旦之仪。进奉，皆如皇太后
生辰仪。皇帝诣皇太后殿近上，皇族、外戚大臣并从。
奉迎太后即皇帝殿坐。皇太后御小辇，皇帝辇侧步
从臣僚分行序引，宣徽使、诸司、阁门攒队前引，教坊动乐、控鹤，起居，四拜。引驾臣僚并于山楼南方立。候
皇太后入阁，揖使、副并臣僚入幕次。皇太后升殿坐，
皇帝东方侧坐。引契丹、汉人臣僚、使副两洞门入，合
班起居，舞蹈，五拜。赞“各祗候，面殿立。”皇帝降御座，殿
上立，进皇太后生辰物过毕，皇帝殿上再拜，殿上下
臣僚皆拜。皇帝升御座，引臣僚分班出。契丹臣僚入，
谢宣宴。汉人臣僚使副入，通名谢宣宴，上殿就位，不
应坐臣僚出、从人入，皆如仪。御床入，皇帝初进皇太
后酒，皇大后赐皇帝酒，皆如皇太后生辰仪。赞各就
坐行酒，宣饮尽，就位谢如仪。殿上一进酒毕，从人入
就位如仪。亲王进酒、行饼茶、教坊致语如仪。行茶、行
殽膳如仪。七、进酒，使相乐，曲终，从人起，曲破，臣僚、使
副起。馀皆如正旦之仪。

### 景宗以生日为天清节

按《辽史景宗本纪》：“景宗应历十九年二月即皇帝位，
改元保宁。五月丙申朔，有司请以帝生日为天清节，
从之。”

### 圣宗以生日为千龄节

按《辽史圣宗本纪》：统和元年九月“辛未，有司请以帝
生日为千龄节，从之。”